Passagertal afgør arbejdspladser

Passagernedgangen er relevant, fordi det vil have betydning for, hvor mange penge der kan tjenes i Billund Lufthavn fremover, og dermed også hvor mange job, der kan fastholdes i lufthavnen.

Mens 737.155 passagerer gik ombord på Ryanairs fly i 2014, har personaledirektør Eddie Wilson meldt ud, at de nu blot forventer, at lidt over 300.000 passagerer vil flyve med irerne fra Billund årligt.

Læs også : Lufthavnsdirektør og borgmester: Der ryger arbejdspladser i Billund

Som konsekvens af en baselukning i Billund vil Ryanair lukke flyselskabets to ruter til Chania og Corfu i Grækenland helt, mens afgangene til Budapest, Tenerife og Malaga lukkes i vinterhalvåret. De fem ruter havde tilsammen 168.572 passagerer i 2014, viser tal fra Trafikstyrelsen videregivet til branchesitet Check-in.dk. Samlet har det irske lavprisselskab 14 destinationer fra Billund.

London er Billunds guldæg

Langt de fleste af Ryanairs passagerer flyver på de ruter, der ikke nedlægges helt eller delvist. Det irske guldæg er ruten fra Billund til London-lufthavnen Stansted, hvor 257.544 passagerer fløj med selskabet i 2014, mens Alicante i Spanien med 40.333 passsagerer og Mallorca med 43.538 passager også ligger højt på popularitetslisten blandt passagererne.

At ruten til London overlever baselukningen, glæder lufthavnsdirektøren i Billund.

- Det betyder rigtig meget, for det er en rigtig stor rute. Den betyder rigtig meget for vestdanskerne og er et af de foretrukne rejsemål, siger han.

Usikkert om det koster arbejdspladser

Mens det er sikkert, at Ryanairs flyvende personale forlader Danmark ved en baselukning, er fælletillidsmanden og lufthavnsdirektøren uenige om, hvorvidt det kommer til at koste arbejdspladser i lufthavnen, hvis og når Ryanair forlader Billund.

Lufthavnsdirektør Kjeld Zacho Jørgensen vil ikke udelukke, at han er nødt til at opsige personale, når Ryanair, der flyver mellem 20 og 25 procent af passagererne ud af lufthavnen, dropper Billund som base.

- Det er en mulighed, vi er nødt til at holde åben. Det er noget af det, vi skal se på, siger han.

Læs også : Norwegian om Ryanair-exit: Vi følger Billund med interesse

Men fællestillidsmand Henrik Puggaard afviser, at det bliver konsekvensen.

- Det har jeg ikke nogen forventning nogen om. Det tror jeg ikke kommer til ske. Vi har altid haft et svingende passagertal fra år til år. Det er vilkårene i den branche, vi har nu, siger han.